﻿ RĂSPUNDEREA PENALĂ A MINORULUI ÎN REGLEMENTAREA NOULUI COD PENAL LIMITE ŞI CORELĂRI Niculae GAMENŢ Abstract:În cuprinsul articolului autorul subliniază necesitatea corelării dispoziţiilor art 113 din noul Cod penal care reglementează limitele răspunderii penale a minorului, cu acele norme de incriminare la care subiectul pasiv este un minor cu capacitate penală relativă Pentru aceasta el procedează la examinarea limitelor răspunderii penale ale minorului, la evidenţierea unor elemente de drept comparat şi la aducerea în prim plan a textelor din Partea specială a noului Cod penal care trebuie corelate cu dispoziţiile art 113 din acelaşi cod Cuvinte cheie: minoritate, tratament penal, discernământ, capacitate penală relativă, capacitate penală absolută I Limitele răspunderii penale a minorului 1 Noul Cod penal prin dispoziţiile art 113 stabileşte limitele răspunderii penale a minorilor care sunt identice cu cele prevăzute în art 99 din Codul penal în vigoare În temeiul acestor dispoziţii minorul care nu a împlinit vârsta de 14 ani nu răspunde penal; minorul care are vârsta între 14 şi 16 ani răspunde penal numai dacă se dovedeşte că a săvârşit fapta cu discernământ, iar minorul care a împlinit vârsta de 16 ani răspunde penal potrivit legii Prin aceste dispoziţii legiuitorul face distincţie între două categorii de minori : prima categorie este cea a minorilor care nu răspund penal, aceştia fiind cei care nu au împlinit vârsta de 14 ani sau cei care au vârsta între 14 şi 16 ani dar nu s-a dovedit că au săvârşit fapta prevăzută de legea penală cu discernământ; a doua categorie este formată din minorii care răspund penal adică din minorii care au vârsta de 16 ani sau care au vârsta între 14 şi 16 ani dar au săvârşit fapta prevăzută de legea penală cu discernământ În determinarea limitelor răspunderii penale a minorilor legiuitorul penal a avut în vedere, pe de o parte, regula generală după care răspunderea penală presupune capacitatea persoanei de a înţelege caracterul antisocial al faptelor sale şi de a-şi stăpâni şi dirija în mod conştient actele sale de conduită, iar pe de altă parte, împrejurarea că persoana nu dobândeşte această calitate în momentul naşterii sale, ci în mod treptat, în procesul de creştere şi dezvoltare biopsihică 2 Aşa cum rezultă din dispoziţiile art 113 din noul Cod penal în categoria minorilor care nu răspund penal sunt cuprinse două subcategorii şi anume : aceea a minorilor care sunt consideraţi ca fiind lipsiţi în mod absolut de capacitate penală şi aceea a minorilor a căror incapacitate penală este presupus ca fiind relativă În prima subcategorie sunt incluşi minorii care nu au împlinit încă vârsta de 14 ani Aceşti minori nu pot fi niciodată subiecţi activi de drept penal şi în consecinţă faptele prevăzute de legea penală pe care ei le-ar săvârşi nu constituie infracţiune fiind săvârşite în condiţiile minorităţii – cauză de neimputabilitate (art 27) Minorul care nu a împlinit vârsta de 14 ani beneficiază de o prezumţie legală absolută de incapacitate penală care nu poate fi înlăturată chiar dacă acesta ar fi înzestrat cu excepţionale însuşiri şi ar prezenta o vădită precocitate faţă de vârsta sa A doua subcategorie de minori care nu răspund penal o formează minorii care au împlinit vârsta de 14 ani dar nu au ajuns la cea de 16 ani, dacă nu s-a putut dovedi că au săvârşit fapta cu discernământ Faptele prevăzute de legea penală săvârşite de aceştia,de asemenea, nu constituie infracţiune deoarece devin incidente dispoziţiile art 27 din noul Cod penal care reglementează minoritatea făptuitorului ca o cauză de neimputabilitate În mod practic, pentru delimitarea categoriei minorilor care nu răspund penal trebuie să se constate existanţa în fapt a condiţiilor prevăzute de lege, adică să se stabilească data săvârşirii faptei prevăzute de legea penală şi vârsta mai mică de 14 ani a făptuitorului ori dacă minorul avea vârsta de 14 ani, dar nu împlinise 16 ani, la data săvârşirii faptei, trebuie să se constate că organele de urmărire penală nu au dovedit, potrivit legii, că fapta a fost săvârşită cu discernământ, neavând relevanţă din ce cauză nu s-a făcut această dovadă 3 La stabilirea vârstei minorului la data săvârşirii faptei prevăzute de lege organul judiciar ţine seama şi de dispoziţiile art 186 din noul Cod penal Potrivit acestora la calculul timpului anul se socoteşte de 12 luni şi se îndeplineşte cu o zi înainte de ziua corespunzătoare datei la care a început să curgă De exemplu, dacă minorul s-a născut la data de 2 iunie 1998 împlineşte vârsta de 14 ani la data de 1 iunie 2012 4 Prin „săvârşirea faptei prevăzute de legea penală” se înţelege săvârşirea sau comiterea oricăreia dintre faptele pe care legea penală le pedepseşte ca infracţiune consumată sau tentative, precum şi participarea la comiterea acestora în calitate de coautor, instigator sau complice Data săvârşirii faptei prevăzute de legea penală în raport cu care se stabileşte vârsta minorului se determină ţinând seama de natura şi caracterul faptei săvârşite Dacă fapta săvârşită este simplă sau de consumare imediată data săvârşirii acesteia este data la care s-a realizat elementul material În cazul infracţiunilor continue, continuate şi de obicei, data săvârşirii acestora se stabileşte luând în seamă prevederile art 154 alin (2), din noul Cod penal În temeiul acestor dispoziţii, data săvârşirii infracţiunii continue este data încetării acţiunii sau inacţiunii care constituie elementul material al acesteia; data săvârşirii infracţiunii continuate este data la care s-a executat ultima acţiune sau inacţiune din componenţa activităţii infracţionale, iar în cazul infracţiunilor de obicei, data săvârşirii este data comiterii ultimului act similar celor care l-au precedat şi în condiţii de natură să exprime obişnuinţa sau îndeletnicirea făptuitorului În cazul infracţiunilor de durată (continue) sau care se săvârşesc prin repetarea acţiunii sau inacţiunii incriminate (continuate, de obicei) actele acestora efectuate anterior datei la care potrivit art 113 din noul Cod penal, minorul îndeplineşte condiţia de vârstă a răspunderii penale nu se iau în seamă, nu pot fi imputabile sub nicio formă minorului De exemplu, dacă un minor comite fapta de furt de energie electrică înainte de a împlini limita de vârstă a răspunderii penale şi o continuă şi după această dată, ceea ce a săvârşit anterior îndeplinirii condiţiei de vârstă nu va fi luat în seamă la sancţionarea acestuia, ci numai activitatea de sustragere de energie electrică efectuată după ce a împlinit vârsta răspunderii penale Aceiaşi soluţie se impune şi în cazul infracţiunilor continuate şi de obicei 5 Data săvârşirii infracţiunilor progresive se stabileşte potrivit dispoziţiilor art 154 alin (3), din noul Cod penal În baza acestui text data săvârşirii infracţiunii progresive este data săvârşirii acţiunii sau inacţiunii şi nu cea a rezultatului definitiv produs; de exemplu,dacă minorul înainte de a împlini vârsta de 14 ani, a lovit victima, iar aceasta în urma amplificării vătămărilor fără vreo intervenţie a făptuitorului decedează după ce autorul a împlinit limita de vârstă a capacităţii penale, acesta nu va răspunde penal deoarece la data când a aplicat victimei lovitura care a condus la moartea acesteia, nu avea capacitatea penală 6 Minorul care la data comiterii faptei prevăzute de legea penală, nu îndeplineşte condiţiile legale pentru răspunderea penală nu poate fi subiect activ al unui raport juridic penal şi, deci, nu interesează legea penală Totuşi, împotriva acestui minor se vor putea lua măsurile de ocrotire prevăzute de Legea nr 272/2004 privind protecţia şi promovarea dreptului copilului Potrivit art 80 din această lege pentru copilul care a săvârşit fapta prevăzută de legea penală, la propunerea direcţiei generale de asistenţă specială şi protecţia copilului în a cărei unitate administrativă se află copilul se va lua una din următoarele măsuri de protecţie specială a copilului: plasamentul sau supravegherea specializată În dispunerea uneia dintre aceste măsuri de protecţie specială a minorului, Camera pentru Protecţia Copilului, atunci când există acordul părinţilor sau al altui reprezentant legal al copilului, ori, după caz instanţa judecătorească, atunci când acest acord lipseşte, va ţine seamă de : a) condiţiile care au favorizat săvârşirea faptei; b) gradul de pericol social al faptei; c) mediul în care a crescut şi a trăit copilul; d) riscul săvârşirii din nou de către copil a unei fapte prevăzute de legea penală; e) orice alte elemente de natură a caracteriza situaţia copilului 7 Categoria minorilor care răspund penal se subdivide şi ea în două subcategorii : o primă subcategorie este aceea a minorilor care sunt consideraţi în mod absolut ca având capacitate penală, iar a doua subcategorie o formează minorii a căror capacitatea penală este relativă Din subcategoria minorilor care sunt consideraţi potrivit dispoziţiiilor art 113 alin (3) din noul Cod penal, că au, în mod absolut, capacitatea penală fac parte minorii care au împlinit vârsta de 16 ani O dată împlinită această vârstă există prezumţia absolută de capacitate penală care nu poate fi înlăturată prin probe contrarii Caracterul absolut al capacităţii penale a minorului care a împlinit vârsta de 16 ani nu exclude pentru acesta posibilitatea pe care o au şi făptuitorii majori de a dovedi că se găseşte în vreuna din stările patologice sau anormale care potrivit art 28 şi art 29 din noul Cod penal înlătură capacitatea penală a făptuitorului dacă s-a dovedit că este iresponsabil ori s-a aflat într-o stare de intoxicaţie involuntară, neputând să-şi dea seama, în momentul săvârşirii faptei, de acţiunile sau inacţiunile sale ori nu putea să le controleze Aşadar, minorul care a împlinit 16 ani are, ca şi persoanele majore, capacitatea penală, poate fi subiect activ de drept penal, faptele prevăzute de legea penală săvârşite de el au caracter penal şi atrag răspunderea penală atâta timp cât nu există vreo altă cauză de neimputabilitate Acestori minori li se va aplica însă sub aspect sancţionator, tratamentul penal prevăzut de legea pentru minori A doua subcategorie de minori care sunt consideraţi că au capacitatea penală este a celor cu vârsta de 14-16 ani dacă organul judiciar face proba că făptuitorul minor, între aceste limite de vârstă, a săvârşit fapta cu discernământ În acest caz prezumţia de incapacitate datorată vârstei este înlăturata, ei fiind socotiţi că au răspundere penală Tratamentul penal va fi cel al minorului infractor Evident, în cazul acestor minori, pe lângă condiţia privitoare la limita de vârstă, trebuie să mai fie îndeplinită şi condiţia pozitivă a existenţei probei că minorul între aceaste limite de vârstă, în momentul săvârşirii faptei prevăzute de legea penală, a avut discernământ, în sens contrar ar opera prezumţia relativă a lipsei capacităţii penale 8 Noul Cod penal ca şi Codul penal în vigoare admit prin urmare subcategoriile de minori cu poziţie juridică alternativă: fie capacitate penală, fie incapacitate penală, în funcţie de dovada în concret a existenţei discernământului, întrucât realitatea nu îngăduie o separaţie netă bazată numai pe limita de vârstă între minorii care au capacitate penală şi minorii lipsiţi de această calitate, motiv pentru care legiuitorul a considerat ca necesară crearea unei zone intermediare a minorilor între 14-16 ani, în care cuvântul capacităţii penale să-l aibă nu numai limita de vârstă ci şi realitatea concretă Prin discernământ se înţelege capacitatea unei persoane de a-şi da seama de caracterul şi urmările faptei pe care o săvârşeşte şi de a-şi manifesta conştient voinţa în raport cu o fapta determinată 9 Pentru ca un minor să poată răspunde penal, aşa cum rezultă din cele ce au precedat, trebuie să fi împlinit vârsta de 16 ani (capacitate absolută) la data săvârşirii faptei prevăzută la legea penală, ori să aibă vârsta între 14 şi 16 ani la data săvârşirii faptei prevăzute de legea penală, iar organele de urmărire penală să fi dovedit că , la acea dată minorul avea discernământ În caz de concurs de infracţiune, chiar dacă faptele concurente ar fi săvârşite la date foarte apropiate, dovada existenţei discernământului trebuie făcută pentru fiecare faptă în parte existenţa discernământului urmând a fi constatată atât în raport cu natura faptei comise cât şi a împrejurărilor care o însoţesc Sunt fapte prevăzute de legea penală în raport cu care existenţa discernământului este mai uşor de dovedit, minorii putând cunoaşte de timpuriu caracterul urât al acestor fapte (răniri, loviri, furt, distrugeri şi altele), după cum sunt şi fapte al căror caracter ilicit implică o cunoaştere mai dezvoltată a vieţii şi a ordinii sociale, morale şi de drept (fals, mărturie mincinoasă, tăinuire, favorizarea infractorului, nedenunţarea şi altele) Prin urmare, va trebui, la stabilirea discernământului să se ţină seama întotdeauna de natura şi felul infracţiunii De asemenea, va trebui să se ţină seama dacă minorul a săvârşit fapta la iniţiativa sa ori a fost îndemnat sau ademenit de o altă persoană majoră sau cu răspundere penală II Referinţe de drept comparat privind limitele răspunderii penale 1 Codul penal francez stabileşte limitele răspunderii penale în art 122-8 în care se prevede că „Minorii care au discernământ răspund penal pentru crime, delicte sau contravenţii în condiţiile prevăzute de o lege specială, care determină măsurile de protecţie, asistenţă sau supraveghere şi educare ce pot fi aplicate unui minor Această lege stabileşte sancţiunile educative ce pot fi pronunţate împotriva minorilor între 10 şi 18 ani şi pedepsele ce pot fi pronunţate împotriva minorilor între 13 şi 18 ani, ţinând seama de atenuarea responsabilităţii de care beneficiază din cauza vârstei lor” După cum se observă Codul penal francez instituie principiul prezumţiei absolute a capacităţii penale a minorului care nu a împlinit 10 ani şi prezumţia relativă a capacităţii penale pentru minori care au vârsta între 10 şi 18 ani, prezumţia absolută a capacităţii penale operează numai după împlinirea vârstei de 18 ani 2 Codul penal german instituie în paragraful 19 principiul lipsei absolute a răspunderii penale pentru minorii care nu au împlinit vârsta de 14 ani Potrivit acestui text „persoana care la momentul săvârşirii faptei nu a împlinit vârsta de 14 ani este lipsită de capacitatea penală” În paragraful 10 din Codul penal german se prevede că dispoziţiile acestui Cod se aplică şi în cazul faptelor săvârşite de adolescenţi şi tineri dacă legea pentru minori nu dispune astfel Legea privind tribunalul pentru minori, în art 1 defineşte tinerii ca fiind persoanele care au vârsta cuprinsă între 14 şi 18 ani la momentul săvârşirii faptei Când sunt responsabili penal, acestor tineri nu li se aplică Codul penal, ci dreptul penal al minorilor, prevăzut de legea privind tribunalul pentru minori Lipsa relativă a răspunderii penale a minorilor care au împlinit vârsta de 14 ani este instituită de legea privind tribunalul pentru minori în art 3 în care se prevede că „un tânăr este responsabil penal dacă în momentul săvârşării faptei este suficient de matur pentru a discerne gravitatea faptei şi pentru a acţiona în consecinţă” Această lege prevede lipsa răspunderii penale a minorilor între 14 şi 18 ani, dar această prezumţie este relativă şi poate fi răsturnată, dacă maturitatea acestora o justifică Legislaţia germană prevede posibilitatea de a mării vârsta majorităţii penale până la 21 de ani Astfel, tinerii între 18 şi 21 de ani răspund penal şi sunt judecaţi ca adulţi de către jurisdicţiile penale de drept comun, lor, însă, li se pot aplica dispoziţiile privitoare la minori, dacă în urma unor aprecieri globale a personalităţii autorului, ţinând seama şi de condiţiile de viaţă, rezultă că datorită dezvoltării morale şi intelectuale în momentul săvârşirii faptei, acesta era asemănător unui tânăr 3 Codul penal spaniol reglementează limitele răspunderii penale a minorului în art 19 în care se prevede că „minorii până la vârsta de 18 ani nu răspund penal Dacă un minor săvârşeşte o faptă penală va răspunde conform dispoziţiilor legii privind răspunderea penală a minorilor” Legea organică privind răspunderea penală a minorilor din 12 ianuarie 2000 prevede lipsa absolută a răspunderii penale pentru minorii care nu au împlinit 14 ani şi lipsa relativă a răspunderii penale pentru minorii cu vârsta cuprinsă între 14 şi 18 ani Dintre minorii cu capacitate relativă de răspundere penală se diferenţiază, în aplicarea legii şi a stabilirii consecinţelor pentru faptele comise, două categorii: de la 14 la 16 ani şi de la 16 la 18 ani Pentru minorii care au împlinit 16 ani, legea prevede o agravare în cazul săvârşirii de infracţiuni cu violenţă, intimidare sau punere în pericol a persoanei Legea organică privind răspunderea penală a minorului se aplică şi persoanelor majore cu vârsta între 18 şi 21 de ani care au săvârşit infracţiuni iar judecătorul de instrucţie constată că au comis faptele în anumite condiţii prevăzute de această lege 4 Codul penal italian în art 97 instituie prezumţia absolută a incapacităţii penale a minorului care nu a împlinit 14 ani În acest text se prevede: „nu este responsabil persoana care în momentul săvârşirii faptei nu împlinise 14 ani” În articolul 98 este consacrată prezumţia relativă a răspunderii penale a minorilor între 14 şi 18 ani Potrivit acestor dispoziţii este responsabil penal cel care în momentul când a comis fapta, împlinise 14 ani, dar încă nu 18 ani, dacă avea capacitatea de a înţelege şi a vrea, dar limitele pedepsei vor fi reduse Când pedeapsa aplicată este închisoarea mai redusă de 5 ani sau amenda, nu se pot aplica pedepse accesorii III Vârsta, condiţie esenţială în conţinutul unor incriminări sau element circumstanţial de agravări1 Noul Cod penal, ca şi Codul penal în vigoare, ţine seama de elementul vârstă nu numai ca limită a răspunderii penale ci şi în raport cu persoanele care ar deveni victime ale unor fapte prevăzute de legea penală Uneori, vârsta persoanei vătămate constituie o cerinţă esenţială pentru existenţa anumitor infracţiuni Astfel, uciderea ori vătămarea nou- născutului săvârşită de către mama aflată în stare de tulburare psihică (art 200), are ca subiect pasiv noul- născut asupra căruia s-a săvârşit fapta (inexistenţa condiţiei de nou-născut face ca fapta să fie încadrată ca omor săvârşit asupra unui membru de familie ori ca vătămare corporală asupra unui membru de familie ); infracţiunea de rele tratamente aplicate minorului (art 197) are ca subiect pasiv un minor, adică o persoană care nu a împlinit 18 ani; traficul de minori (art 211) are ca subiect pasiv un minor care nu a împlinit vârsta de 18 ani; exploatarea cerşetoriei (art 214) presupune fapta persoanei de a determina un minor să apeleze în mod repetat la mila publicului pentru a cere ajutor material; actul sexual cu un minor (art 220) este incriminat în mai multe variante în raport cu vârsta subiectului pasiv (în varianta tip vârsta minorului este între 13 şi 15 ani; prima variantă agravată are ca subiect pasiv un minor cu o vârstă mai mică de 13 ani, iar a doua variantă agravată la care autorul a abuzat de autoritatea ori influenţa sa asupra victimei care are vârsta între 13 şi 18 ani); coruperea sexuală (art 221) care constă în comiterea unui act altul decât cel la care se referă norma de incriminare a violului, împotriva unui minor care nu a împlinit vârsta de 13 ani, precum şi determinarea unui asemenea minor să suporte ori să efectueze un astfel de act sau să asiste la comiterea unui act exhibiţionist sau la spectacole ori reprezentaţii în cadrul cărora se comit acte sexuale de orice natură; racolarea minorilor în scopuri sexuale (art 222) al cărui conţinut constă în fapta persoanei majore de a-i propune unui minor care nu a împlinit vârsta de 13 ani să se întâlnească în scopul comiterii unui act dintre cele prevăzute în norma de incriminare a actului sexual cu un minor sau în norma de incriminare a coruperii sexuale a minorilor, inclusiv atunci când propunerea a fost făcută prin mijloace de transmitere la distanţă ; nerespectarea măsurilor privind încredinţarea minorului (art 379) la care subiect pasiv este un minor, adică o persoană care nu a împlinit 18 ani; împiedicarea accesului la învăţământul general obligatoriu (art 380) are ca subiect pasiv, asemănător faptei precedente, tot un minor; 2 La alte infracţiuni calitatea de minor constituie un element circumstanţial de agravare a faptei incriminate Astfel, determinarea sau înlesnirea sinuciderii (art 191) în noul Cod penal este incriminată într-o variantă tip şi două variante agravate Variante tip [art 191, alin (1)] constă în fapta de a determina sau înlesni sinuciderea unei persoane dacă sinuciderea a avut loc La aceatsă variantă subiectul pasiv este orice persoană adultă responsabilă Prima variantă agravată [ art 191, alin (2)] se particularizează de varianta tip prin aceea că subiectul pasiv este un minor cu vârsta între 13 şi 18 ani sau o persoană cu discernământ diminuat A doua variantă agravată [art 191, alin (3)] se deosebeşte de variantele precedente întrucât subiectul pasiv al acestei fapte este un minor care nu împlinit vârsta de 13 ani sau o persoană care nu a putut să îşi dea seama de consecinţele acţiunilor sau inacţiunilor sale ori nu putea să le controleze Potrivit art 205 alin (3) lit b) din noul Cod penal, lipsirea de libertate în mod ilegal a unui minor constituie un element circumstanţial de agravare a acestei fapte Proxenetismul, care presupune determinarea sau inlesnirea practicării prostituţiei ori obţinerea de foloase patrimoniale de pe urma practicării prostituţieide către una sau mai multe persoane, potrivit art 213 alin (3) din noul Cod penal, dacă este săvârşită faţă de un minor, fapta va căpăta un caracter agravat Violul (art 218) în reglementarea noului Cod penal constă în raportul sexual, actul sexual oral sau anal cu o persoană, săvârşit prin constrângere, punere în imposibilitate de a se apăra ori de a-şi exprima voinţa sau profitând de această stare Printre elementele circumstanţiale de agravare prevăzute în art 218 alin (3) lit c) din noul Cod penal funcţionează şi cel în care victima este un minor care nu a împlinit vârsta de 16 ani Agresiunea sexuală (art 219) are un conţinut asemănător faptei de viol cu deosebirea că elementul material constă în actul de natură sexuală, altul decât cel descris în art 218 Cod penal care incriminează violul dar prin acelaşi mod (constrângere, punere în imposibilitate de a se apăra sau de a-şi exprima voinţa ori profitând de această stare) Fapta de agresiune sexuală, ca şi infracţiunea de viol, are un caracter mai grav atunci când este săvârşită asupra unui minor care nu a împlinit vârsta de 16 ani 3 După cum se observă din cele ce preced, vârsta minorului constituie o cerinţă esenţială sau un element circumstanţial de agravare a unor fapte incriminate, fie în cazul în care minorul nu a împlinit 18 ani, fie în cazul în care minorul are o anumită vârstă precizată în conţinutul normei de incriminare În aceasta din urmă ipoteză la stabilirea limitei vârstei s-a ţinut seama de anumite nevoi de ocrotire a minorului, mai ales în ceea ce priveşte dezvoltarea sa fizică ori psihică,pe lângă alte valori sociale care se referă la libertatea minorului, integritatea şi sănătatea ori chiar viaţa acestuia care sunt ocrotite în principal prin incriminarea faptei Credem că la unele infracţiuni la care vârsta minorului, ca subiect pasiv, constituie cerinţă esenţială a conţinutului acestuia sau element circumstanţial de agravare, legiuitorul, în noul Cod penal, nu a ţinut seama, în toate cazurile, de nevoia unei corelări a dispoziţiilor art 113 Cod penal, care stabilesc limitele răspunderii penale, cu limita de vârstă la care se referă norma de incriminare Exemplul cel mai elocvent în acest sens îl constituie modul în care a fost formulat textul de incriminare a faptei de determinare sau înlesnire a sinuciderii prevăzute în art 191 din noul Cod penal Autorii noului Cod penal, la formularea conţinutului normei de incriminare a faptei de determinare sau înlesnire a sinuciderii au avut în vedere instituirea unui tratament sancţionator al infractorului diferenţiat după cum subiect pasiv al acţiunilor incriminate este o persoană cu discernământ diminuat ori o persoană lipsită de discernământ În consecinţă această faptă a fost incriminată în art 191 în trei variante: una tip şi două agravate Varianta tip [ art 191, alin (1)] are ca subiect pasiv orice persoană cu discernământ nealterat adică o persoană adultă şi care îşi dă seama de acţiunile sau inacţiunile sale şi poate să le controleze: prima variantă agravată [ art 191, alin (2)] se particularizează de varianta tip prin aceea că subiectul pasiv este o persoană cu discernământ diminuat, respectiv un minor care are vârsta între 13 şi 18 ani sau o altă persoană cu discernământ diminuat; a doua variantă agravată [ art 191, alin (3)] are ca subiect pasiv o persoană lipsită de discernământ adică un minor care nu a împlinit 13 ani sau o altă persoană care nu a putut să îşi dea seama de consecinţele acţiunilor sau inacţiunilor sale ori nu putea să le controleze În această din urmă ipoteză neputând fi vorba de o hotărâre a subiectului pasiv de a se sinucide, condiţie cerută de norma de incriminare a determinării sau înlesnirii sinuciderii, fapta este sancţionată la fel ca şi infracţiunea de omor Dacă procedăm la o analiză comparativă a dispoziţiilor art 191 din noul Cod penal cu cele ale art 113 din acelaşi Cod, vom observa că nu există nicio corelare deşi, aşa cum rezultă din expunerea de motive, această corelare se impune Lipsa necorelării se explică prin faptul că proiectul noului Cod penal, în varianta aprobată de Guvern şi trimisă la Parlament, în textul care reglementa limitele răspunderii penale, se prevedea că „minorul care nu a împlinit 13 ani nu răspunde penal; minorul care are vârsta între 13 şi 16 ani răspunde penal numai dacă se dovedeşte că a săvârşit fapta cu discernământ; minorul care a împlinit vârsta de 16 ani răspunde penal potrivit legii iar în dezbaterile asupra proiectului s-a propus şi apoi s-a adoptat ca limita minimă a capacităţii penale să fie ridicată de la 13 ani (cât era în proiect) la 14 ani Inexistenţa unei corelării între aceste dispoziţii este o mare greşeală Se ridică, în mod logic, întrebarea care va fi încadrarea juridică a faptei de determinare sau înlesnire a sinuciderii în cazul în care victima are vârsta de 13 ani şi jumătate pentru că potrivit dispoziţiilor art 191 din noul Cod penal fapta se încadrează la prima variantă agravată iar dacă avem în vedere că în temeiul art 113 din noul Cod penal victima este lipsită de discernământ şi ar conduce la încadrarea în cea de-a doua variantă agravată” Credem că se impune o modificare cât mai curând posibilă a dispoziţiilor art 191 alin (2) şi alin (3) din noul Cod penal Ca o concluzie generală credem că se impune corelaţia dispoziţiilor art 113 din noul Cod penal cu dispoziţiile din normele de incriminare a unor fapte contra libertăţii şi integrităţii sexuale 4 Violul, ca o primă faptă din grupul celor contra libertăţii şi integrităţii sexuale, în noul Cod penal a fost reglementat într-o nouă formulare pornind de la ideea de act de penetrare astfel încât în conţinutul acestei infracţiuni se va include raportul sexual în sensul cunoscut cât şi actele de penetrare vaginală sau anală realizată în alte modalităţi, astfel definit violul acoperă toate actele de penetrare, indiferent dacă au fost comise de agresor asupra victimei, sau dacă victima a fost obligată să facă acest lucru În privinţa elementelor circumstanţiale de agravare a violului, unele nu au mai fost menţionate iar altele au fost reformulate, aşa cum s-a procedat în cazul comiterii faptei asupra unei victime care este rudă în linie directă, frate sau soră cu făptuitorul, pentru a rezulta cu claritate că această faptă absoarbe incestul, pentru a pune capăt incertitudinilor din practica judiciară privitoare la acest aspect, precum şi a împrejurării în care victima nu a împlinit 16 ani, în raport cu 15 ani în Codul penal în vigoare, pentru a avea în vedere posibilitatea în care în condiţie excepţională, un minor poate să încheie o căsătorie potrivit art 272 alin (2) din Codul civil în vigoare Actul sexual cu un minor se deosebeşte de viol, în varianta când subiect pasiv este un minor, numai prin modurile în care se ajunge la realizarea actelor incriminate (raportul sexual, actul sexual oral ori anal) în sensul că acestea, în cazul violului se săvârşesc prin constrângere, punere în imposibilitate a victimei de a se apăra ori de aşi exprima voinţa, iar în ipoteza actului sexual cu un minor actele incriminate nu se efectuează în aceste modalităţi, ceea ce se presupune că victima îşi dă consimţământul Actul sexual cu un mnor este incriminat într-o variantă tip şi mai multe variante agravate La varianta tip victima are vârsta între 13 şi 15 ani; la prima variantă agravată victima are vârsta mai mică de 13 ani; la a doua variantă agravată vârsta victimei este între 13 şi 18 ani, când majorul a abuzat de autoritatea ori influenţa sa asupra victimei 5 În expunerea de motive a proiectului noului Cod penal se precizează că limita de 15 ani a victimei în cazul actului sexual cu un minor, la varianta tip, se corelează cu dispoziţiile Codului familei care admit căsătoria cu dispensă a femeii de la 15 ani, dispoziţii care în prezent nu mai sunt în vigoare iar limita minimă a căsătoriei, aşa cum am mai arătat, este de 16 ani Considerăm că atâta vreme cât actul sexual cu un minor nu se săvârşeşte în niciunul dintre modurile în care se comite violul, dispoziţiile art 220 din noul Cod penal ar trebui reformulate în sensul de a corela aceste dispoziţii cu cele ale art 113 din noul Cod penal şi ale art 272 alin (2) Cod civil Acelaşi modificări se impun şi în cazul faptei de corupere sexuală a minorilor cât şi de racolare a minorilor în scopuri sexuale 